2. ΒΑΣΙΛΙΚΟΝ ΔΙΑΤΑΓΜΑ της 3/12 Οκτ.1938 Περί ασκήσεως ελέγχου των εις το Ίδρυμα Κοινωνικών Ασφαλίσεων παρεχομένων φαρμάκων. Εκδίδεται κατά το άρθρ.26 παρ.6 Ν.6298. Άρθρ.1.-Το Ίδρυμα των Κοινωνικών Ασφαλίσεων δικαιούται να προβαίνη εις δειγματοληψίας προς χημικήν εξέτασιν των εις τους παρ’ αυτώ ησφαλισμένους παρεχομένων φαρμάκων. Η δειγματοληψία ενεργείται επί πάντων των φαρμάκων, των συνήθων θεραπευτικών μέσων, και λοιπών αναγκαίων προς διάγνωσιν των νόσων ουσιών, προς εξακρίβωσιν του αν ο φαρμακοποιός εκτελή καλώς τας συνταγάς, από φαρμακευτικής και εν γένει επιστημονικής απόψεως, ή η ποσοτική αναλογία του φαρμάκου ή η ποιοτική του σύστασις είναι η πρέπουσα εν σχέσει προς τας εν ταις συνταγαίς αναγραφομένας ποιότητας ή ποσότητας, ή δι’ οιονδήποτε άλλον λόγον ήθελε κρίνει αναγκαίον. Άρθρ.2.-1.Ο έλεγχος των παρεχομένων φαρμάκων ασκείται  υπό των ελεγκτών ιατρών και φαρμακοποιών του Ιδρύματος. Προς άσκησιν του ελέγχου τούτου δικαιούνται τα ως άνω όργανα να ενεργώσι δειγματοληψίας των υπό των φαρμακοποιών παρασκευασθέντων φαρμάκων, βάσει των παρά των αρμοδίων ιατρών του Ιδρύματος συντεταγμένων και υπό των ησφαλισμένων προσαγομένων συνταγών. 2.Οι ενεργούντες τον έλεγχον ελεγκταί ιατροί και φαρμακοποιοί του Ιδρύματος δύνανται κατά την εκτέλεσιν των καθηκόντων των να καλώσιν όπως συμπαρίστανται ή ο προϊστάμενος του υγειονομικού κέντρου ή ο πρόεδρος του οικείου φαρμακευτικού συλλόγου και να επικαλώνται την συνδρομήν των τοπικών αστυνομικών αρχών, εφ’ όσον παρίσταται προς τούτο ανάγκη. Άρθρ.3.-1.Τα δείγματα λαμβάνονται εξ εκτελεσθεισών δια λογαριασμόν του Ιδρύματος συνταγών, άμα τη παραδόσει των φαρμάκων εις τον ησφαλισμένον και προ της εξόδου αυτού εκ του φαρμακείου. Κατά την δειγματοληψίαν συντάσσεται τακτικόν πρωτόκολλον, υπογραφόμενον παρά τε του ελέγχοντος οργάνου, του φαρμακοποιού, και του ησφαλισμένου, εις ον αφορά το φάρμακον. Εάν αρνηθή ο φαρμακοποιός να υπογράψη, γίνεται περί τούτου μνεία εις το πρωτόκολλον. Το παρασκευασθέν και εις χημικήν εξέτασιν υποβληθησόμενον φάρμακον κατανέμεται εις δύο ίσα μέρη, συσκευαζόμενον έκαστον κεχωρισμένως εις ιδιαιτέρας φιάλας, δοχεία, κυτία, κλπ. Τα ούτω καταρτιζόμενα δύο δείγματα σφραγίζονται αμφότερα δια της σφραγίδος του ελεγκτικού οργάνου και του φαρμακοποιού,  ώστε να διασφαλίζηται το αναλλοίωτον και αλύμαντον του δείγματος. Αρνουμένου του φαρμακοποιού να συμπράξη εις την σφράγισιν, επιμελείται ταύτης μόνον το ελεγκτικόν όργανον. 2.Την όλην επί της δειγματοληψίας διαδικασίαν διευθύνει το επί τούτο ελεγκτικόν όργανον, καταρτίζον από κοινού μετά του φαρμακοποιού τα δείγματα και επιμελούμενον της καλής συσκευασίας και διατηρήσεως τούτων. Άρθρ.4.-1.Τα υπό των ελεγκτικών οργάνων του Ιδρύματος λαμβανόμενα δείγματα υποβάλλονται εις χημικήν εξέτασιν και αποστέλλονται προς τούτο εις το αρμόδιον χημείον του Ι.Κ.Α. Κατά την χημικήν εξέτασιν χρησιμοποιείται το εν μόνον των λαμβανομένων δειγμάτων, του ετέρου φυλασσομένου παρά τω χημείω δια τυχόν περαιτέρω επανεξέτασιν. Δύναται κατά την ως άνω εξέτασιν να παρίσταται αυτοπροσώπως ο φαρμακοποιός. 2.Εάν εκ της χημικής εξετάσεως αποδειχθή ότι το δειγματιζόμενον φάρμακον δεν έχη καλώς παρασκευασθή, συντάσσεται περί τούτου έκθεσις, αντίγραφον της οποίας αποστέλλεται εις τον φαρμακοποιόν και το αρμόδιον υποκ/μα. 3.Εν περιπτώσει επιβολής υπό του Ιδρύματος των υπό του άρθρ.18 του κανονισμού ασθενείας προβλεπομένων, ο φαρμακοποιός δικαιούται να προσβάλη την ως άνω έκθεσιν δι’ εφέσεώς του ενώπιον του Γενικού Χημείου του Κράτους ή των παραρτημάτων αυτού. Το Ίδρυμα των Κοινωνικών Ασφαλίσεων υποχρεούται να διαβιβάζη αυτοίς το έτερον των παρά τω χημείω αυτού φυλασσομένων δειγμάτων προς χημικήν εξέτασιν. Εν περιπτώσει καθ’ ην το κατ’ έφεσιν εξετασθέν φάρμακον ήθελεν ευρεθή, κατά τα αποτελέσματα του Γενικού Χημείου του Κράτους ουχί καλώς έχον, έχουν εφαρμογήν εν τη περιπτώσει ταύτη αι διατάξεις του άρθρ.5 του από 2 Νοεμ.1935 Α. Νόμου περί συμπληρώσεως του από 6 Νοεμ.1925 Ν.Δ/τος περί επιθεωρήσεως φαρμακείων. Το Ίδρυμα υποχρεούται επίσης, και εάν ακόμη δεν ήθελεν ασκηθή εκ μέρους του φαρμακοποιού έφεσις, να αποστέλλη εις το υπουργείον Κρατικής Υγιεινής και Αντιλήψεως τα αποτελέσματα της εξετάσεως ταύτης προς επιβολήν των ως άνω κυρώσεων. (Μετά τη σελ. 214,08) Σελ. 214,09 Τεύχος 713-Σελ.69 Κανονισμός Ασθενείας 15Β.Ε.α.2 15Β.Ε.α.2 Κανονισμός Ασθενείας